Les pernoctacions hoteleres a Catalunya han pujat un 0,7% a l'octubre en comparació amb el mateix mes del 2018 tot i la baixada d'un 10,3% entre els residents a l'Estat, ja que les dels no residents han pujat un 4%, segons la Conjuntura Turística Hotelera de l'Institut Nacional d'Estadística (INE). En total hi han hagut 4.888.340 pernoctacions a l'octubre, 34.999 menys que en el mateix mes de l'any anterior.

Subscriu-te de franc a VIA Empresa i rebràs totes les nostres històries al teu correu i avantatges exclusius per a subscritpors

Catalunya ha estat la tercera destinació tant entre els residents com entre els no residents. En el primer cas, agrupa l'11,5% de les estades en establiments hotelers i el 17,9% dels segons. Al conjunt de l'Estat, les estades en establiments hotelers han baixat un 2% respecte al mateix mes del 2018, amb més de 30,5 milions totals.

Les principals destinacions han estat Andalusia, País Valencià i Catalunya per als residents i Illes Balears, Illes Canàries i Catalunya per als estrangers. Pel que fa l'ocupació hotelera, s'ha situat en el 58,9% a Catalunya, lleugerament per sobre del 58,6% de mitjana estatal. L'ocupació més alta s'ha assolit a les Canàries, amb un 71,9% i la més baixa a Castella La Manxa amb un 36,8%.

Segons l'origen, els viatgers procedents del Regne Unit i Alemanya han concentrat el 26,1% i el 21,6% del total de pernoctacions dels estrangers a l'Estat, tot i que mentre que el mercat britànic creix un 0,9%, l'alemany baixa un 11,8%.